อธิบดีกรมอนามัย แนะประชาชนจับจ่ายหรือให้อั่งเปาออนไลน์ ช่วงตรุษจีน ช่วยลดความแออัด ลดการแพร่กระจายเชื้อโควิด-19
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวผ่านรายการ NBT รวมใจสู้ภัยโควิด-19 ถึงมาตราการดูแลในช่วงเทศกาลตรุษจีน ว่า กรมอนามัยได้ดำเนินการออกมาตรการ ดูแลยกระดับความสะอาด ความปลอดภัย ให้ทุกสถานที่ประกอบการทั้งกิจการและกิจกรรม ควบคู่กับสุขอนามัยส่วนบุคคล ซึ่งช่วงตรุษจีนนี้ ทางกรมอนามัยลงพื้นที่ดำเนินการเน้นสถานที่ต่างๆ อาทิ ร้านค้า ตลาด ห้างสรรพสินค้า ให้ปฎิบัติตามมาตราฐานกระทรวงสาธารณสุข เพื่อป้องกันการแพร่ระบาคโรคโควิด-19 และขอให้ประชาชนเชื่อมั่นว่าตลาดมีความปลอดภัย ทั้งนี้ยังคงขอความร่วมมือประชาชนปฏิบัติตามมาตรการป้องกันแพร่ระบาดของโรคโควิด-19 ด้วยการสวมหน้ากาก เว้นระยะห่างและล้างมือด้วยน้ำและสบู่ หรือเจลแอลกอฮอล์บ่อยๆ โดยเฉพาะช่วงเทศกาลตรุษจีน อาจใช้วิธีการสั่งอาหารเซ่นไหว้ทางออนไลน์แทน รวมถึงให้อั่งเปาออนไลน์ เพื่อลดความแออัด อีกทั้งยังลดความเสี่ยงต่อการติดเชื้อโควิด-19 ด้วย ทั้งนี้สิ่งที่ต้องระวังในการเลือกซื้อของเซ่นไหว้คือ ต้องซื้อสินค้าแหล่งที่น่าเชื่อถือได้ เลือกซื้อจากผู้ประกอบการที่มีการรับรองคุณภาพสินค้าและสินค้าต้องมีคุณภาพอธิบดีกรมอนามัย กล่าวอีกว่า สถานที่ท่องเที่ยว สถานที่สาธารณะและขนส่งสาธารณะ ได้มีมาตรการที่เข้มงวด โดยจะเน้นการทำความสะอาดพื้นผิวในพื้นที่นั้นๆ ขณะที่สถานที่ท่องเที่ยวหากประชาชนพบเห็นสถานที่ท่องเที่ยวแห่งไหนที่ไม่ปฎิบัติตามมาตรฐานสามารถเเจ้งมาที่เพจเฟซบุ๊กกรมอนามัยได้ นอกจากนี้ทางกรมอนามัยพัฒนาแพลตฟอร์ม THAISTOPCOVID เพื่อให้ผู้ประกอบการเข้ามาประเมินความพร้อม ก่อนเปิดให้บริการ รวมทั้งประชาชนทั่วไป สามารถเข้าไปค้นหาสถานประกอบการที่ได้มาตรฐาน